b'\n_START_ARTICLE_\nNorges herrelandslag i bandy\n_START_SECTION_\nHistorie\n_START_PARAGRAPH_\nNorges Bandyforbund ble stiftet i 1920, og forbundet avslo tidlig et tilbud om \xc3\xa5 delta i europamesterskapet i kanadisk ishockey. I stedet gikk man inn for \xc3\xa5 f\xc3\xa5 til en landskamp i sjumanns bandy mot Sverige. Kampen ble spilt p\xc3\xa5 D\xc3\xa6lenenga i Oslo i februar 1921. Norges lag, som besto av spillere fra Trygg og Ready, vant overraskende 7-3. Sverige var representert ved Stockholms-klubben AIK og avslo f\xc3\xb8r kampstart \xc3\xa5 godkjenne kampen som offisiell landskamp, og den opptrer derfor ikke i offisielle statistikker. Det ble ogs\xc3\xa5 spilt kamper mellom et norsk sammensatt lag og svenske og finske lag i Stockholm i 1922, men den f\xc3\xb8rste offisielle landskampen ble spilt p\xc3\xa5 Frogner Stadion i Oslo 6. februar 1927 med 11-mannslag. Motstander var Sverige som vant 3-1. I perioden 1927\xe2\x80\x931939 spilte Norge en landskamp hvert \xc3\xa5r, alle mot Sverige og alle med tap, bortsett fra p\xc3\xa5 Marienlyst i Drammen i 1939 der resultatet ble 2-2. Vinteren 1940 ble det i tillegg til kampen mot Sverige ogs\xc3\xa5 spilt en landskamp mot Finland. Denne hadde sammenheng med Finlands deltakelse i vinterkrigen, og det ble besluttet at alle inntekter av kampen skulle g\xc3\xa5 til humanit\xc3\xa6rt arbeid i Finland. Kampen ble spilt i sterk kulde p\xc3\xa5 Bislett stadion, fikk resultatet 2-1 til finnene og samlet 11 000 tilskuere, noe som er publikumsrekord for bandy i Norge._NEWLINE_Det var naturlig nok ingen landslagsaktivitet i krigs\xc3\xa5rene, og den f\xc3\xb8rste landskampen etter andre verdenskrig ble spilt i februar 1947 og endte med nok et nederlag mot Sverige.\n_START_SECTION_\nOL i 1952\n_START_PARAGRAPH_\nBandy var oppvisningsidrett under Vinter-OL i 1952. Finland, Norge og Sverige deltok, mens Sovjetunionen avslo invitasjonen om \xc3\xa5 bli med. Norge tapte den f\xc3\xb8rste kampen 2-3 mot Finland p\xc3\xa5 D\xc3\xa6lenenga, etter \xc3\xa5 ha ledet 2-0. Dagen etter var det duket for Norge mot Sverige. Kampen ble sett av ca 1500 tilskuere, deriblant den svenske prins Bertil. \xc2\xabNorsk bandys st\xc3\xb8rste dag\xc2\xbb endte med 2-1 seier til Norge, etter sk\xc3\xa5ringer av Drafn-spillerne Cato Helgerud og Einar \xc2\xabBror\xc2\xbb Andersen. Dette var den f\xc3\xb8rste norske landskampsseieren noensinne, 25 \xc3\xa5r etter den f\xc3\xb8rste landskampen. Den siste kampen, Sverige mot Finland, ble spilt p\xc3\xa5 Bislett. Svenskene vant 4-0 og dermed ogs\xc3\xa5 OL-turneringen. Norge tok andreplassen, mens Finland ble nummer tre.\n_START_SECTION_\nDe f\xc3\xb8rste verdensmesterskap\n_START_PARAGRAPH_\nDet f\xc3\xb8rste verdensmesterskap i bandy ble arrangert i Finland i 1957. Norge deltok ikke, i protest mot Sovjetunionens intervensjon i Ungarn. Neste gang VM ble arrangert, i 1961, sto Norge som arrang\xc3\xb8r. Tidligere landslagsspiller og senere IOC-medlem Jan Staubo ledet arrangementskomiteen. Norge endte p\xc3\xa5 fjerde- og sisteplass etter tre strake tap. I \xc3\xa5pningskampen mot Sverige p\xc3\xa5 Her\xc3\xb8ya i Porsgrunn tapte Norge 1-2 etter \xc3\xa5 ha ledet 1-0. I Mj\xc3\xb8ndalen to dager senere beseiret Sovjet Norge klart med 9-1, mens i den siste kampen mot Finland i Drammen, tapte Norge 3-4. Finnenes seiersm\xc3\xa5l kom helt mot slutten av kampen. Norge kom sist ogs\xc3\xa5 i VM i 1963, men klarte denne gang uavgjort 2-2 mot Finland.\n_START_SECTION_\nVM 1965\n_START_PARAGRAPH_\nNorsk bandys hittil fremste prestasjon kom i Bandy-VM i Sovjetunionen i 1965. Norge tok s\xc3\xb8lv etter \xc3\xa5 ha sl\xc3\xa5tt Finland og spilt uavgjort mot Sverige. Dette var f\xc3\xb8rste gang det ble spilt bandy-VM i Sovjetunionen.\n_START_SECTION_\nNorge-Sverige\n_START_PARAGRAPH_\nNorges \xc3\xa5pningskamp, som foregikk i Ivanovo foran 15 000 tilskuere, ble en hard batalje. Sverige tok ledelsen 1-0, men ti minutter f\xc3\xb8r pause utlignet Thorodd Presberg. Etter et kvarter av andre omgang gikk svenskene p\xc3\xa5 nytt opp i ledelsen, og da forventet de fleste at kampen ville v\xc3\xa6re avgjort. Sverige trakk seg imidlertid bakover p\xc3\xa5 banen for \xc3\xa5 ri p\xc3\xa5 ledelsen, og Norge tilrev seg et overtak. Grunnet Norges underdogstempel og Sveriges harde spill var publikum p\xc3\xa5 norsk side, s\xc3\xa5 da 19-\xc3\xa5ringen Kjell Ivar Engebretsen scoret p\xc3\xa5 en elegant backhand fire minutter f\xc3\xb8r full tid, var det begeistring p\xc3\xa5 tribunen. Etter kampslutt ble flere av de norske spillerne b\xc3\xa5ret p\xc3\xa5 gullstol av russere som hadde stormet banen.\n_START_SECTION_\nNorge-Sovjetunionen\n_START_PARAGRAPH_\nNorges andre kamp ble spilt mot de russiske hjemmefavorittene i Sverdlovsk, ved Uralfjellene. Det var 28 000 tilskuere, enkelte kilder melder om 30 000, og billetter ble solgt p\xc3\xa5 svarteb\xc3\xb8rs f\xc3\xb8r kampen. Norge tapte til slutt 4-0, noe som ble ansett som et hederlig resultat siden de to foreg\xc3\xa5ende kampene mot Sovjet hadde endt med henholdsvis 1-8 og 1-9-tap. I tillegg bommet Roar L\xc3\xb8wer Nilsen p\xc3\xa5 straffe 26 minutter p\xc3\xa5 stillingen 0-1. Norges lagkaptein og senterhalf Ole Jonny Friise fikk mye skryt og ble utpekt til den beste forsvarsspilleren i kampen. I tillegg fikk Norges m\xc3\xa5lvakt Kjell Eriksen god omtale.\n_START_SECTION_\nNorge-Finland\n_START_PARAGRAPH_\nDen siste og avgj\xc3\xb8rende kampen ble spilt i Kursk. Norge vant 1-0 i en nervepirrende kamp. Kampens eneste m\xc3\xa5l kom etter corner. Einar \xc2\xabBror\xc2\xbb Andersen mottok ballen, men spilte den videre til Roar L\xc3\xb8wer Nilsen da han s\xc3\xa5 at veien mot m\xc3\xa5let var sperret. Nilsen skj\xc3\xb8t, og ballen gikk inn gjennom en liten luke i den finske muren. Ole Jonny Friise ble k\xc3\xa5ret til banens beste spiller.\n_START_SECTION_\nMesterskapene etter 1965\n_START_PARAGRAPH_\nNorge har ikke klart \xc3\xa5 gjenskape resultatet fra 1965 i noe verdensmesterskap siden. Norge deltok ikke i VM i 1969 p\xc3\xa5 grunn av Sovjets innmarsj i Tsjekkoslovakia \xc3\xa5ret f\xc3\xb8r. I mesterskapet i 1971 maktet man en seier mot Finland i 1971 (det ble spilt dobbel serie). I 1973 var det beste resultatet uavgjort mot finnene. I 1975 p\xc3\xa5 hjemmebane ble det seier b\xc3\xa5de mot Sverige og Finland (dobbel serie), likevel endte det med 4.-plass._NEWLINE_I 1985 m\xc3\xb8tte Norge for f\xc3\xb8rste gang USA i VM-sammenheng og vant 5-1. Norge kom dermed ikke sist i mesterskapet for f\xc3\xb8rste gang p\xc3\xa5 20 \xc3\xa5r. Norge har kommet foran USA i alle mesterskap siden.\n_START_SECTION_\nBronse i 1993\n_START_PARAGRAPH_\nI 1993 ble bandy-VM spilt i Vikingskipet p\xc3\xa5 Hamar. Norge stilte bedre forberedt enn p\xc3\xa5 lenge og spilte bronsefinale mot Finland. Den vant Norge overraskende 5-3._NEWLINE_I VM i USA i 1995 ble Norge for f\xc3\xb8rste gang d\xc3\xa5rligere enn nummer fire. Kasakhstan deltok for f\xc3\xb8rste gang og slo Norge 4-2 i den avgj\xc3\xb8rende kampen. Norge havnet derfor utenfor semifinalene. I alle mesterskap siden 1995, med unntak for mesterskapet i Arkhangelsk i 1999, har Norge tapt for Kasakhstan og blitt nummer fem i turneringen. I 2004-VM i Sverige var man n\xc3\xa6r den helt store sensasjonen da Norge spilte uavgjort 6-6 etter \xc3\xa5 ha ledet til like f\xc3\xb8r slutt mot Sverige.'